**ORDRE DEL DIA DE LA SESSIÓ DE LA COMISSIÓ 1 DEL CONSELL D’INFANTS I D’ADOLESCENTS DE SABADELL**

**Dimarts 15 de juny de 2021, de 18 a 19:30h a Sant Oleguer**

**Benvinguda i registre d’assistents**

A mesura que arriben els Consellers i les Conselleres, es posen gel i se’ls pren la temperatura. Tot seguit signen el full d’assistència, s’enganxen el nom al pit i seuen en una cadira tot respectant les corresponents distàncies de seguretat. Aprofitarem aquest breu espai inicial, a més a més, per explicar una mica el guió de la sessió.

* **Activitat 1. Joc inicial: qui és qui?**

Ens posem a jugar com a cada sessió a l’inici d’aquesta a un joc diferent per trencar el gel i començar de manera divertida. En aquesta ocasió proposem jugar al QUI ÉS QUI?

Tothom tanca els ulls, assegut a la seva taula, i els dinamitzadors trien un Conseller o Consellera a qui toquen l’esquena i ràpidament i sense fer soroll es dirigeix a la pissarra. En ella, l’escollit/da ha de fer un esbós del seu rostre, de la seva cara, inclús pot dibuixar-se sencer o sencera i pintar alguna peça de roba,...podrà donar les pistes que vulgui. Un cop acabi, tornarà al seu lloc sense fer soroll i tancarà de nou els ulls.

Tot seguit, els dinamitzadors diran JA, i tot Conseller i Consellera obrirà els ulls i llavors començarem a mirar d’esbrinar qui és el membre del Consell dibuixat a la pissarra. Qui ho encerti, guanyarà un punt. I tornarem a jugar-hi de nou.

També hi ha la variant del joc en què cada participant es dibuixa a si mateix i després aleatòriament presentem els dibuixos i tots els Consellers i Conselleres han d’anar encertat de qui es tracta.

Si resta una mica de temps també podem introduir el joc del penjat.

* **Activitat 2. Informem al voltant dels detalls de la campanya d’aliments**

Per fi ja tenim tot llest per engegar la campanya de recollida d’aliments a les escoles, i de fet en el moment de celebrar la present sessió aquesta ja estarà en marxa. Un cop hem informat puntualment a les famílies, expliquem com s’ha gestat i transmetem els següents detalls i dates als Consellers i Conselleres:

1. Les escoles participants són aquestes:

Nostra Llar, Claret, Sagrada Família, Escola del Carme Vedruna, Joaquim Blume, Samuntada, Ribatallada, Creu Alta, Escola del Sol i Ramar.

2. Els nens i nenes d'aquestes escoles podran portar aliments i també si ho volen productes de neteja i d'higiene (xampú, lleixiu,...). El punt d'entrega serà el que us indiquin els respectius centres educatius, els quals ja estan al cas de la iniciativa.

3. Els Consellers i les Conselleres podran portar aliments i productes de neteja A LES ESCOLES durant la setmana del 14 al 18 de juny, i a partir del 21 i 22 l'entitat organitzadora del menjador social recollirà centre per centre els elements aportats a la campanya.

4. El DIMARTS 29 DE JUNY A LES 11H, els Consellers i Conselleres que ho vulguin podran visitar l'espai del menjador social i l'entitat organitzadora els ensenyarà com s'organitzen per tal de donar de menjar cada dijous a les persones que ho necessiten. Els acompanyarà la Regidora de Cicles de Vida de l'Ajuntament, i serà una activitat en què durant una horeta demanem a les famílies que els pugueu portar i després recollir sobre les 12h. Ja us passarem l'adreça i us convocarem de nou amb prou antelació.

Abans de passar a la següent activitat, preguntem als Consellers i Conselleres com està anant la recollida a les seves escoles, i els engresquem a que en facin força difusió perquè sigui un èxit.

* **Activitat 3. Preparem el plenari de l’1 de juliol**

En aquesta darrera activitat de la sessió, prepararem l’acte de tancament d’estiu del Consell en que, entre d’altres, presentarem la feina feta amb tots els ets i uts. Ens posem en dos grups, i cada Conseller i/o Consellera pot escollir en quin dels dos se suma per aportar idees i explicar tot allò tractat aquests mesos:

Grup 1: refresquem la memòria i expliquem com hem treballat el projecte del sensellarisme

Grup 2: exposem com hem plantejat i estem treballant la campanya de recollida d’aliments

Un cop cada grup té les seves anotacions fetes, fem la posada en comú. És el moment en que els membres d’un grup poden esmenar o complementar el que diuen els de l’altre i viceversa. En acabat, decidim via voluntaris, qui exposarà cada tema en el plenari de l’1 de juliol a les altres comissions.

* **Activitat d’avaluació**

Els Consellers i Conselleres responen a la pregunta de “T’ha agradat la sessió?” i indiquen si aquesta els ha semblat curta o llarga. Per fer-ho, es trobaran dos fulls enganxats a la paret amb les respectives preguntes i hauran d’enganxar-hi un gomet per tal de respondre-les.

**Tancament**